Борис Младенов-Young
Монолог на една баба

chitanka.info

Простете, че ви повишавам глас

и пакостници често ви наричам!

То е защото ме боли за вас

и прекалено много ви обичам.

При мен ли сте, изцяло съм нащрек —

все нещо непредвидено ще стане,

игрите ви завършват ту с кьотек,

ту с нечие магарешко реване.

А тез игри, те просто нямат край,

седите пред таблета с часове

и книгата съвсем не ви привлича,

но ако ви посмъмря, то се знай,

ще изревете като зверове:

„Таз лоша баба веч не ни обича!“

Сидни, Австралия — 2012 г.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.